《读吕居仁诗》
宋代·谢薖

吾宗宣城守，诗压颜鲍辈。其间警拔句，江练与霞绮。

居仁相家子，敛退若寒士。学道期日损，哦诗亦能事。

自言得活法，尚恐宣城未。今晨开草堂，书帙乱无次。

探囊得君诗，疾读过三四。浅诗如蜜甜，中边本无二。

好诗初无奇，把玩久弥丽。有如庵摩勒，苦尽得甘味。

徐侯南州杰，论文极根抵。读君诗卷终，曰此有馀地。

期君高无上，二谢以平视。要当掣鲸鱼，岂但看翡翠。

作者简介：谢薖（kē）（1074～1116）字幼盘，自号竹友居士。抚州临川（今江西抚州）人。北宋著名诗人，江西诗派二十五法嗣之一。谢逸从弟，与兄齐名，同学于吕希哲，并称“临川二谢”。与饶节、汪革、谢逸并称为“江西诗派临川四才子”。